Inguna Bauere

Inguna Bauere (dzimusi Tiltiņa  Cēsīs) ir latviešu rakstniece, inženiere un pedagoģe, vairāk nekā 20 romānu autore. Savos darbos ataino vēsturisku personību dzīvi, sniedzot arī plašu vēsturisko fonu un precīzi tēlotas laikmeta ainas, izmantojot laikmetam raksturīgu valodu.

Dzīvesgājums 
Inguna Bauere dzimusi Cēsīs, bet jau agrā bērnībā viņas ģimene pārcēlusies uz Liepāju, kur viņa no 1967. līdz 1978. gadam mācījusies Liepājas J. Raiņa 6. vidusskolā.

1984. gadā absolvējusi Latvijas Lauksaimniecības akadēmijas celtniecības fakultāti, iegūstot inženiera-celtnieka specialitāti, 1997. gadā LLU Humanitārā institūta Pedagoģijas katedrā ieguvusi pedagoģijas maģistra grādu. Pēc tam no 1984. gada līdz 1988. gadam strādājusi par celtniecības inženieri Cēsu rajona kopsaimniecībā "Alauksts".

No 1989. gada līdz 2000. gada augustam strādājusi Vecpiebalgas lauku reģionālajā ģimnāzijā par vizuālās mākslas, kultūras vēstures un tehniskās grafikas skolotāju, no 2000. gada augusta līdz 2011. gada februārim — Ērgļu arodvidusskolā par būvniecības priekšmetu skolotāju.

No 1984. gada dzīvo Vecpiebalgā. Kopš 2011. gada sākuma nodarbojas tikai ar rakstniecību.

Literārā darbība 
Sākot no 1998. gada, publikācijas dažādos Latvijas preses izdevumos gan saistībā ar pamatprofesiju ("Latvijas Avīze", "Praktiskais Latvietis", "Baltijas Koks" u.c.), gan citi ("Ieva", "Ievas Stāsti”, "Patiesā Dzīve", "Mājas Viesis").

Vairākas I. Baueres pašdarbības teātriem rakstītās lugas ieguvušas atzinību Dramaturgu ģildes izsludinātajos konkursos.

2014. gadā Kultūras akadēmijas teātrī Zirgu pasts iestudēta I. Baueres luga "Senču zelts, sudrabiņš" (režisors J. Jonelis).

2012. gada vasarā Vecpiebalgas novada svētku ietvaros uzvesta kopā ar komponistu Jāni Lūsēnu veidota muzikāla izrāde "Ja tik mīļa ielūgšana", 2013. gada vasarā turpinājums "Tad būs laba lustēšana”.

2013. gadā Vecpiebalgā K. Skalbes memoriālajā muzejā "Saulrieti" uzvesta muzikāla brīvdabas izrāde bērniem "Baltā kaķīša brīnumvārdi" (komponists J. Lūsēns), kas ietverta muzikālās apvienības ARS NOVA repertuārā.

Laikraksta "Lauku Avīze" konkursam iesniegtais romāns "Sauc mani sniegā" bija pirmais no I. Baueres romānu sērijas. Šis romāns 55 darbu konkurencē ieguva 1. vietu un tika izdots 2004. gadā.

No 2016. gada Inguna Bauere ir Latvijas Rakstnieku savienības biedre.

Romāni 
 "Sauc mani sniegā" (2004)
 "Pieskāriens tumsai" (2005)
 "Nabassaite" (2005)
 "Vai tiešām truša dēļ?" (2007)
 "Kļūdas labojums" (2008)
 "Kurš viņus sapratīs?" (2009)
 "Tu esi mans tētis" (2009)
 "Lizete, dzejniekam lemtā" (biogrāfisks romāns par Kārļa Skalbes ģimeni) (2009)
 "Skolas Līze" (2011)
 "Ede, Pumpura sieva" (vēsturiski biogrāfisks romāns) (2012)
 "Ādama gredzens" (2012)
 "Lizete, dzejniekam lemtā" (biogrāfisks romāns par Kārļa Skalbes ģimeni, atkārtots, papildināts izdevums) (2013)
 "Līdz septītajai paaudzei" (2013)
 "Melu māja" (2013)
 "Marta, mana Andromeda" (biogrāfisks romāns par Martu Celmiņu) (2013)
 "Piedod, Karolīne!" (vēsturisks romāns par Ati Kronvaldu) (2013)
 "Pelīte" (2014)
 "Ne zelts, bet putekļi" (vēsturisks romāns, I daļa "Mācītājs un viņa dēls") (2015)
 "Ne zelts, bet putekļi" (vēsturisks romāns. II daļa "Hernhūtiešu meitas") (2016)
 "Grēksūdze" (2016)
 "Dieva riekšavā" (2017)
 "Palieku tev uzticams. Juris Neikens" (2018)
 "Jānis Lūsēns trešais" (2019)
 "Mazā klusā sirds. Dārta un Krišjānis pirms tautasdziesmas" (2019)

Apraksti un atmiņas 
 "Ādaži. Novads un ļaudis" (2006)
 "Vecpiebalga. Ieraudzīt, iepazīt, izjust" (2007)
 "Alberts Kauls triumfā un traģismā" (autoru kolektīvs) (2010)
 "Pie tevis eju..." (aprakstu grāmata par Vecpiebalgas novada pieciem pagastiem) (2013)

Nominācijas 
 Nominācija kategorijā "Literatūra" LTV un Radio gada balvai "Kilograms kultūras" par romānu "Palieku tev uzticams. Juris Neikens" (2018)

Pagodinājumi un goda nosaukumi 
 Lielā lasītāju balva (2. vieta) (2010)
 Vecpiebalgas novada lepnums (2010)
 Cēsu laikraksta "Druva" aptaujas Gada cilvēks (2012)
 Veidenbauma prēmija (2013)
 Draudzīgā aicinājuma medaļa par Draudzīgā aicinājuma atdzimšanas veicināšanu (2013)
 Egona Līva literārā prēmija "Krasta ļaudis" par romānu ,,Piedod, Karolīne!" (2013)

Atsauces

Ārējās saites 
 Ingunas Baueres mājas lapa
 Ingunas Baueres Twiter konts
 Ingunas Baueres Facebook konts

Latviešu rakstnieki